आफरीदी अब कप्तानी के लायक नहीं हैं : बट  
पाकिस्तान क्रिकेट बोर्ड के अध्यक्ष एजाज बट ने साफ कर दिया है कि पूर्व वनडे कप्तान शाहिद आफरीदी अब पीसीबी की नजर में कप्तानी के लायक नहीं हैं।
पाकिस्तान क्रिकेट बोर्ड के अध्यक्ष एजाज बट ने साफ कर दिया है कि पूर्व वनडे कप्तान शाहिद आफरीदी अब पीसीबी की नजर में कप्तानी के लायक नहीं हैं। बट ने गुरुवार की रात जियो सुपर चैनल को दिए इंटरव्यू में कहा, जहां तक मेरी राय है, आफरीदी अब पीसीबी के लिए कप्तानी लायक नहीं हैं।  उन्होंने कहा, कुछ लोग मेरी राय को गलत मानते हैं, लेकिन वेस्टइंडीज में अंतिम दो वनडे गंवाने के लिए आफरीदी जिम्मेदार थे। आफरीदी और बोर्ड के बीच यह सार्वजनिक विवाद तब शुरू हुआ था, जब पीसीबी के अध्यक्ष ने मई में आयरलैंड के खिलाफ शृंखला में इस ऑल राउंडर को वनडे टीम की कप्तानी से हटा दिया था, हालांकि उन्हें टीम में बतौर खिलाड़ी बरकरार रखा गया था।  आफरीदी को हटाने का फैसला टीम मैनेजर इंतिखाब आलम की रिपोर्ट के आधार पर किया गया। आफरीदी ने विरोधस्वरूप अपने संन्यास की घोषणा कर दी थी और बोर्ड की भी आलोचना की थी। इसके बाद पीसीबी ने उनके खिलाफ अनुशासनात्मक कार्रवाई करते हुए उनका केंद्रीय अनुबंध निलंबित कर दिया था और इंग्लैंड में खेलने के लिए एनओसी देने से इनकार कर दिया था।